Kvikne kirke (Nord-Fron)

Kvikne kirke er en korskirke fra 1764 i Nord-Fron kommune, Innlandet fylke. Før Storofsen — den store flommen i 1789 — stod kirken litt lenger ned, ved gården Sylte. Etter flommen ble den flyttet til Tune, der den fortsatt står. Eistein Guttormsen Kjørrn har laget altertavle og prekestol til kirken. Prekestolen er kopiert etter Jakob Klukstads prekestol i Heidal kirke, som brant i 1933. Også altertavlen er inspirert av tavlen i Heidal, men her har Kjørrn forholdt seg noe friere til forbildet. Døpefonten i kleberstein er overført fra en tidligere kirke. Ragnvald Einbu malte kirkebenkane i 1922 med forskjellige blomster og ranker, engler og dyr. Kirken har fått digitalorgel, men de gamle orgelpipene pynter fremdeles opp. Kirkegården har en rekke gamle klebersteinsgravminner, hvorav flere grupper er samlet under takoverbygg. Adkomst til stedet er via fylkesvei 255. I 2024 mottok Svein Bakken hederlig omtale under prisutdelingen av Fortidsminneforeningen og Stiftelsen UNIs nasjonale vernepris for arbeidene han utførte på Kvikne Kirke i 2021-2022. I juryens begrunnelse står det skrevet: «Bakken ble i 2020 tilkalt av kirkeverge for å se på alvorlige bevegelser i kirken fra 1764. Bakken tok da selv umiddelbart kontakt med Riksantikvaren, da han mente det var svært alvorlige skader på kirken. Ytterveggen hadde flyttet seg utover, og tårnet hellet 50 til 60 cm utover mot veien. Han utarbeidet forslag til strakstiltak, noe som Riksantikvaren umiddelbart godkjente. Etter sikring ble det planlagt en fullskala istandsetting og oppretting av setningene i bygningen. En rekke finurlige installasjoner måtte på plass for å få kirken tilbake i lodd, og hele prosessen var vellykket og ble gjennomført uten at kirken ble påført ytterligere skader. Så bra er arbeidene utført at det knapt er mulig å se at Bakken har arbeidet med kirken i over ett og et halvt år.» Referanser Litteratur Sørmoen, Oddbjørn; Havran, Jiri (2001). «Kvikne kirke». Kirker i Norge, bind 2: 1700-tallet. Skjønnhetens århundre. Oslo: ARFO. s. 80-83. ISBN 82-91399-10-7. CS1-vedlikehold: Flere navn: forfatterliste (link) Rasmussen, Alf Henry (1993). Våre kirker. Norsk kirkeleksikon. Kirkenær: Vanebo forlag. s. 611. ISBN 82-75-27022-7. Eksterne lenker Nord-Fron kirkelige fellesråd (no) «Kvikne kirke (Nord-Fron)». Kirkesøk. Den norske kirke. (no) «Kvikne kirke (Nord-Fron)». Kulturminnesøk. Riksantikvaren – Direktoratet for kulturminneforvaltning.